Veeboere gemaan teen koue weer die week | Landbou
Dit is die laagste wat mnr. Andries Theron nog ooit die sneeu op die berge by sy plaas naby Koringberg gesien het. Die foto is in 2019 geneem. Foto: Andries Theron
Die Suid-Afrikaanse Weerdiens maan veeboere, veral kleinveeboere, om betyds voorsorg te tref om toe te sien dat hul diere genoegsaam beskut is met koue, nat en winderige toestande wat van Sondag (27 Junie) af voorspel word.
Van Sondagmiddag tot Maandag kan wind van 40 tot 60 km/h oor dele van die Wes- en Noord-Kaap voorkom, en die weerdiens waarsku dat dit verkeerstoestande kan beïnvloed en reis in voertuie kan bemoeilik, veral in hoë vragmotors.
Verskeie koue fronte gaan die week reën na dele van die Wes- en Noord-Kaap bring, met die eerste koue front wat Maandag wydverspreide reën - van tot tussen 20 tot 30mm - na die westelike dele van die Wes-Kaap kan bring, met tot 65mm wat oor bergatige dele kan uitsak. Die toestande kan plek-plek oorstromings veroorsaak. Die koue front kan ook reën oor die suidelike dele van die Noord-Kaap veroorsaak.
Luidens 'n verklaring kan oorstromings in dele van die Kaapstad Metropool, die Kaapse Wynlande en die suidelike dele van die Weskus-distrik voorkom.
Ligte sneeu word laat Maandagmiddag en vroeg Dinsdagoggend oor die westelike hooggeleë dele van die Wes-Kaap voorspel, met koue tot baie koue toestande wat kan voorkom. "Reënval kan Dinsdag, Woensdag en Donderdag oor die Wes-Kaap en die westelike en suidelike dele van die Noord-Kaap voortduur met nog twee koue fronte wat oor dié areas sal beweeg."
Die weerdiens sê in kontras met dié koue toestande sal warmer weerstoestande die week in die noordoostelike dele van die land voorkom, met maksimum temperature in die lae tot middel twintigs wat verwag word. Warm tot baie warm temperature is oor die Laeveld van Mpumalanga, Limpopo en die oostelike dele van KwaZulu-Natal moontlik.
??Media Release: Several cold fronts expected in the Cape Provinces this week 28 June to 01 July 2021. pic.twitter.com/dEbMqXnRvY